作者：赵必□
词牌/韵律：风流子

paragraphs: 春光才一半，春未老、谁肯放春归。
问买春价数，酒边商略，寻春巷陌，鞭影参差。
春无尽，春莺调巧舌，春燕垒香泥。
好趁春光，爱花惜柳，莫教春去，柳怨花悲。
春心犹未足，春帏暖，炉薰香透春衣。
说与重欢后约，春以为期。
记春雁回时，锦笺须寄，春山锁处，珠泪长垂。
多少愁风恨雨，惟有春知。